
Incredibil! Tariful de distribuţie, de 4 ori mai mare decât preţul energiei 

Preţurile la energie se pregătesc să “decoleze” 


Tariful de distribuţie a ajuns să fie de patru ori mai mare decât preţul energiei, 
iar obligativitatea investiţiilor în rețele ar putea să îl majoreze și mai mult. 
Anomalia este cu atât mai mare cu cât distribuitorii sunt ultima verigă pe lanţul 
cheltuielilor proprii, având în vedere că reabilitarea și modernizarea reţelelor 
după privatizare a lipsit aproape cu desăvârșire. 


Autoritatea Naţională de Reglementare în Domeniul Energiei (ANRE) nu a reușit să-și facă 
treaba de-a lungul anilor. Misiunea de a supraveghea și a verifica îndeplinirea obligaţiei 
sectorului de distribuţie, pe care statul s-a grăbit să-l privatizeze, de a investi în 

modernizarea, extinderea și reabilitarea rețelelor electrice, a eșuat, fără îndoială. 


Acum, când urgia regenerabielor variabile, care au perturbat întregul sistem energetic, a 
venit peste noi, distribuitorii au cerut ANRE să le aprobe tarife mai mari, că, vezi Doamne, 
trebuie să investească în modernizare. Majorarea aprobată a fost atât de mare încât s-a 
ajuns la situația absurdă în care distribuţia are un tarif mai mare decât prețul energiei. De 
exemplu, prețul de vânzare al energiei la Hidroelectrica este de 0.09779 lei/kwh, în timp 
ce tariful de distribuție este de 0,34804 lei/kwh. La acestea se mai adaugă tariful de 
transport, de 0,02772 lei/kwh, certificatele verzi (subvenţia plătită de populaţie și de 
societăți pentru patronii din sectorul regenerabilelor), de 0,07191 lei/kwh, taxa de 
cogenerare (subvenție din banii noștri pentru OMV Petrom), de 0,0168 lei/kwh, și taxa de 
serviciu sistem, de 0,00917 lei/kwh. Cu un TVA maxim de 19%, prețul final ajunge la 
0,68 lei/kwh. Pe locul doi la cele mai mici preţuri la energie pentru consumatorii casnici se 
situează Nova Power & Gas, compania privată care s-a asociat, în mod stupefiant, cu 
Nuclearelectrica, pentru proiectul SMR. Nova Power & Gas are un preţ de vânzare de 0,86 
lei/kwh, în condiţiile în care toată energia este cumpărată de la Hidroelectrica, ceea ce 
este un caz unic și fericit printre furnizori (a se citi intermediari). Practic, adaosul 
companiei este de 250%. 


S-au înmulţit ofertele 


Semn că furnizorii de energie își fac încălzirea pentru ridicarea plafonării prețurilor la 
energie, pe comparatorul de preţuri de la ANRE, numărul ofertelor a ajuns la 55, cu 
aproximativ 30 de companii în piaţă. În afară de cele două tarife care au la bază 100% 
hidroenergie, așa-zisa concurență pe piață nu prea există, pentru că preţurile sunt, 
aproape, aceleași. În afară de Luxten, care vine cu un preţ de 1,19 lei/kwh, celelalte 
prețuri se încadrează între 1,28 lei și 1,43 lei/kwh, cu un număr foarte mare de oferte de 
1,30 lei/kwh. Cel mai mare preţ îl are, de departe, Engie România, care cere 3,51 


lei/kwh. În compoziția energiei cumpărate, Engie are 19.32% gaz, 16,62% hidro, 32,91% 
nuclear, 10,35% vânt, 2,46% solar și 1,89% altele. Diferenţele de preț sunt achitate de 
stat. ANRE a anunţat că pentru schemele de sprijin ale furnizorilor a fost achitată o sumă 
totală de peste 24,5 miliarde de lei. România continuă să aibă unul dintre cele mai 
ridicate preţuri la energie din Uniunea Europeană, situându-se chiar pe primul loc la 
tariful perceput pentru consumatorii non-casnici. 


Importurile sunt baza 


Concurența nu poate exista atâta vreme cât România a ajuns să trăiască cu energie din 
import. Miercuri, la ora 12, ţara noastră importa 929 de MW, din cauza unei producţii tot 
mai scăzute. În perioada decembrie 2020-ianuarie 2024, au fost închise capacități de 
2.363 MW și au apărut, în schimb, doar 248 MW, din care 13 MW eolian și 235 MW solar. 
Astfel, din sistem lipsesc acum 2.115 MW. România a rămas fără 2.103 MW din cărbune, 
fără 4 MW din hidro, fără 255 MW hidrocarburi și fără 1 MW din biomasă, adică exact 
capacităţile care furnizau energie în bandă, constantă, deci. Din ianuarie 2024 până în 
prezent, au mai intrat în sistem doar 1 MW din hidro și 25 MW din fotovoltaice. 

